text: Kvinde død efter bådulykke
  14 maj 2017 kl. 18.25
  En 49-årig kvinde, som søndag morgen blev alvorligt kvæstet ved en bådulykke i Esbjerg, er død af sine kvæstelser.
  Det oplyser Syd- og Sønderjyllands Politi.
  Kvinden kom alvorligt til skade, da hun i en lystbåd tidligt søndag morgen sejlede frontalt ind i en bøje ved sejlrenden ud for Esbjerg Havn. En 48-årig mand, der også var om bord, slap med mindre alvorlige skader.
  Parret blev reddet i land i et redningsfartøj, og begge blev indlagt på sygehuset. Men kvindens liv stod altså ikke til at redde, og kort før klokken 20 oplyser politiet, at hun er afgået ved døden.
  Ulykken skete tidlig søndag morgen kort efter klokken 05.30, da parret stod ud fra Esbjerg Havn for at sejle i farvandet mellem Esbjerg og Fanø.
   - Tilsyneladende overser de Bøje 3, som de sejler frontalt ind i, så de bliver kastet rundt på deres båd, fortalte vagtchef Mads Leervad Dammark tidligere søndag.
  Lystbåd og bøje fik kun mindre skader, hvilket vagtchefen tilskriver, at farten ved sammenstødet kun var seks-otte knob (11 til 14 km/t.).
  Parret sejlede lystbåden for motor ud af havnen. 
  Båden er blevet slæbt ind til Esbjerg, hvor den vil blive undersøgt af politiet og Søfartsstyrelsen.
  Den 49-årige kvinde var fra Svendborg, mens den 48-årige mand er fra Ringkøbing. De pårørende er underrettet.
  
  